**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.03.2023, ora 08.00 – 23.03.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.03.2023, ora 07.00**

**RÂURI**

**Debitele au fost în general staționare**, exceptând râurile din bazinele hidrografice Iza, Tur, Lăpuș, Crișul Alb, cursurile inferioare ale Someșului, Mureșului, Begăi, Timișului, Carașului, Nerei și Cernei, unde au fost în scădere.

Pe unele râuri mici din zonele montane din nordul, centrul și sudul țării s-au produs ușoare creșteri de debite datorită cedării apei din stratul de zăpadă și propagării.

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste mediile multianuale lunare) pe râurile din bazinele hidrografice: Vișeu, Someșul Mare, Someșul Mic, Crasna, Barcău, Crișuri, Mureș (exceptând Târnavele), Bega, Bârzava, Caraș, Suceava, Moldova, cursul mijlociu și inferior al Timișului, bazinele superioare ale Jiului, Oltului, Argeșului, Prahovei, Trotușului, bazinul superior și mijlociu al Bistriței (afluent al Siretului) și mai mici (sub 30% din normalele lunare) pe râurile din bazinele hidrografice: Vedea, Tazlău, Bârlad, Jijia, pe unii afluenți din bazinul mijlociu și inferior al Oltului și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fiîn general staționare**, exceptând râurile din bazinele hidrografice Iza, Tur, Lăpuș, cursurile mijlocii și inferioare ale Someșului, Crasnei, Barcăului, Crișurilor, Begăi, Timișului, Carașului, Nerei și Cernei, unde vor fi în scădere .

Ca urmare a cedării apei din stratul de zăpadă şi propagării se pot înregistra ușoare creşteri de niveluri şi debite pe unele râuri mici din zonele montane din centrul şi nordul țării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 22-23.03.2023 **a fost în scădere, având valoarea de** **7000 m3/s**, peste media multianuală a lunii **martie (6700 m3/s).**

În aval de Porţile de Fier debitele au fost în scădere pe sectorul Gruia-Vadu Oii și relativ staționare pe sectorul Brăila-Tulcea.

**Debitul la intrarea în ţară** (secţiunea Baziaş) **va fi** **în scădere (6800 m3/s).**

În aval de Porțile de Fier debitele vor fi în scădere pe sectorul Gruia-Cernavodă și relativ staționare pe sectorul Hârşova-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 27 mc/s;

-r. Dâmbovița: ac. Văcărești: 6 mc/s;

-CA2: 0 mc/s;

-Der. Mircea Vodă: 1.4 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 22.03.2023, ora 08.00 –23.03.2023, ora 06.00**

**În ţară** valorile de temperatură au marcat o scădere în cea mai mare parte a teritoriului, cu precădere în sud și sud-est, unde nebulozitatea a persistat și vremea a fost normală din punct de vedere termic. În restul teritoriului a fost cald, iar cerul a fost variabil cu înnorări temporar accentuate după-amiaza și seara. A plouat în Muntenia, Dobrogea, local în Oltenia și izolat în Banat, Transilvania și Moldova. Ploile au avut și caracter de aversă, pe alocuri, în Oltenia, au fost însoțite de descărcări electrice, iar pe raza județului Mehedinți s-au consemnat căderi de grindină. La munte au predominat ploile, iar în zona înaltă au fost ninsori și măzăriche. Stratul de zăpadă măsura pe platformele stațiilor meteorologice până la 193 cm la Bâlea Lac. Vântul a suflat slab și moderat. Temperaturile maxime s-au încadrat între 8 grade la Mangalia și 20 de grade la Moldova Veche, iar la ora 06 se înregistrau valori de temperatură cuprinse între -3 grade la Întorsura Buzăului și 10 grade la Șiria. La începutul intervalului, pe suprafețe mici în Transilvania a fost ceață, iar spre sfârșit și în sud și est.

**Observație:** în intervalul de diagnoză au fost în vigoare 6 atenționări cod galben pentru fenomene meteorologice periculoase imediate, câte 2 emise de către SRPV Sibiu și CNPM București pentru Muntenia și câte 1 emisă de către SRPV Bacău și SRPV Constanța.

**La Bucureşti** valorile de temperatură au marcat o scădere față de intervalul precedent și s-au situat în jurul normelor specifice perioadei. Cerul a fost mai mult noros și temporar a plouat slab. Vântul a suflat slab și moderat. Temperatura maximă a fost de 12 grade la toate stațiile meteorologice, iar la ora 06 se înregistrau 5 grade la Băneasa și 7 grade la Filaret și Afumați.

**3. Prognoza meteorologică în intervalul 23.03.2023, ora 08.00–24.03.2023, ora 8.00**

**În ţară** vremea va fi în general frumoasă și se va încălzi în majoritatea zonelor. Cerul va fi variabil, temporar cu înnorări în prima parte a intervalului în regiunile sudice și la munte, unde izolat vor fi posibile ploi slabe. Vântul va sufla slab și moderat. Temperaturile maxime se vor încadra între 12 și 20 de grade, iar cele minime se vor situa între -2 grade în depresiunile din estul Transilvaniei și 8...9 grade în dealurile vestice. Dimineața și noaptea pe alocuri se va forma ceață.

**La Bucureşti** vremea se va încălzi, astfel că temperatura maximă va fi de 16...17 grade, iar cea minimă de 4...6 grade. Cerul va fi variabil, cu înnorări temporare în prima parte a zilei. Vântul va sufla slab până la moderat.

**4. Buletin nivometeorologic pentru perioada 22.03.2023, ora 20-23.03.2023, ora 20:**

**Evoluția vremii în intervalul 21-22.03.2023**

Vremea a fost caldă pentru această perioadă, cu valori termice diurne pozitive la altitudini sub 2100 metri. Cerul a fost variabil, cu înnorări temporare și pe arii relativ extinse s-au semnalat precipitații, mai ales sub formă de aversă, însoțite izolat de descărcări electrice. Precipitațiile fost mixte, iar ziua predominant ploi sub 1500 metri, la peste 2000 metri au predominat ninsorile, iar izolat în nordul Apusenilor s-a semnalat măzăriche. Pe arii restrânse cantitățile cumulate de precipitații au depășit 15 l/mp. Vântul a suflat slab și moderat, cu rafale izolate de până la 65 km/h, cu cele mai mari viteze pe crestele din vestul Carpaților Meridionali. Pe arii relativ extinse s-a semnalat ceață. Stratul de zăpadă a crescut cu până la 4 cm la Vf. Omu, în rest s-a menținut sau a scăzut ușor, cu până la 4 cm la altitudinile mai joase din Meridionali. La Bâlea Lac, la peste 2200 metri s-au semnalat curgeri superficiale de zăpadă de pe mai mulți versanți cu expoziții diferite.

**În data de 22.03.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 194 cm la Bâlea-Lac, 147 cm la Vf. Omu, 120 cm la Vf. Țarcu, 26 cm la Cuntu, 13 cm la Parâng, 8 cm la Păltiniș, petice la Sinaia;

**Carpaţii Orientali:** 149 cm la Vf. Călimani, 88 cm la Vf. Iezer, 64 cm la Ceahlău-Toaca, 43 cm la Bucin, 41 cm la Vf. Lăcăuți, 6 cm la Penteleu;

**Carpaţii Occidentali:** 29 cm la Vf. Vlădeasa, 28 cm la Stâna de Vale, 13 cm la Băișoara, 7 cm la Semenic.

**Prognoza vremii în intervalul 22.03.2023, ora 20:00-23.03.2023, ora 20:00:**

Vremea se va încălzi și va deveni în general frumoasă, temperaturile diurne fiind pozitive și în creștere cu câteva grade față de ziua precedentă. Cerul va fi variabil, cu unele înnorări temporare și izolat la începutul intervalului în Carpații Meridionali se vor mai semnala precipitații slabe mixte, predominant ninsori la peste 2000 metri. Vântul va sufla slab și moderat, cu ușoare intensificări de până la 60 km/h pe creste. Local se va semnala ceață, iar stratul de zăpadă va fi în scădere în toate masivele, mai accentuat sub 1600 metri.

**Temperaturi prognozate în intervalul 22.03.2023, ora 20:00-23.03.2023, ora 20:00:**

**Peste 1800 m: temperaturi minime**: -6...-2 grade;

 **temperaturi maxime**: 0...8 grade;

**Sub 1800 m: temperaturi minime**: -2....2 grade;

 **temperaturi maxime**: 8.. 13 grade.

**Vânt la peste 2000 m:** din sector predominant nordic, cu viteze de 30-45 km/h;

**Altitudinea izotermei de 0 grade**: în creștere de la 1800-2100 metri la 2200-2700 m, cu cele mai ridicate valori în masivele din Apuseni și vestul Meridionalilor.

**Evoluția stratului de zăpadă și a riscului de avalanșă**

**Munții Făgăraș RISC MODERAT (2)**

**La peste 1800 m** stratul de zăpadă s-a tasat și este umezit în partea superioară. Noaptea se vor forma cruste subțiri de gheață, care se vor topi în cursul zilei. În primii 25 cm zăpada are rezistență redusă. În interior se întâlnesc cruste mai vechi de gheață peste care stratul mai puțin rezistent din partea superioară poate aluneca după-amiaza, în special sub acțiunea unor supraîncărcări. Stratul de zăpadă este mai consistent pe versanții cu expunere nordică. În apropierea crestelor se mențin cornișele mai vechi, iar pe văi și în zonele adăpostite sunt depozite de zăpadă care depășesc pe alocuri 2 metri. Pe fondul temperaturilor ridicate se mențin condițiile de declanșare a unor avalanșe de dimensiuni mici și izolat medii prin alunecarea zăpezii umezite din partea superioară, putându-se antrena și straturile mai vechi. Riscul declanșării avalanșelor este amplificat la supraîncărcări, dar putând să apară izolat și în mod spontan mai ales după-amiaza, sub acțiunea insolației și temperaturilor pozitive.

**Sub 1800 m** stratul de zăpadă este discontinuu pe versanții sudici și mai consistent pe cei nordici. Stratul va continua să se topească și să se umezească datorită temperaturilor diurne ridicate. Zăpada astfel umezită se va îngreuna, iar stratul superior poate aluneca peste straturile mai vechi, ducând astfel la declanșarea unor avalanșe de topire de suprafață, care pot fi de dimensiuni medii între 1600-1800 m pe versanții nordici, riscul fiind amplificat la supraîncărcări și după-amiaza.

**Munții Bucegi RISC MODERAT (2)**

**La peste 1800 m** stratul de zăpadă se va menține ușor umezit în partea superioară. Pe fondul temperaturilor ridicate, pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii, riscul fiind amplificat la supraîncărcări și după-amiaza, dar izolat se pot declanșa și spontan. În apropierea crestelor va exista riscul ruperii cornișelor.

**La altitudini mai joase de 1800 m** stratul de zăpadă va continua să se umezească și topească și are dimensiuni reduse, în special pe versanții sudici, unde este discontinuu. Pe fondul temperaturilor ridicate și al insolației vor fi condiţii pentru declanșarea de curgeri sau avalanșe de topire de dimensiuni mici la altitudini de 1600-1800 m pe versanții nordici, riscul fiind amplificat și aici la supraîncărcări ale stratului.

**Munții Parâng - Șureanu RISC MODERAT (2)**

**La peste 1800 m** stratul de zăpadă este umezit în partea superioară. În zona crestelor se mențin cornișele mai vechi, iar în zonele adăpostite depozite mai vechi de zăpadă. Pe fondul temperaturilor ridicate și al insolației, pe pantele suficient de înclinate vor fi condiții pentru declanșarea unor avalanșe de topire de dimensiuni mici și izolat medii, riscul fiind amplificat la supraîncărcări, dar și după-amiaza, în zona crestelor existând și riscul ruperii cornișelor.

**La altitudini sub 1800 m**, stratul de zăpadă are dimensiuni mai reduse, pe alocuri discontinuu și este puternic umezit. Temperaturile crescute și insolația vor topi accelerat în continuare stratul. Vor fi astfel condiţii pentru declanșarea unor avalanșe de topire de dimensiuni mici la peste 1500 m, în special pe versanții nordici (unde stratul este mai mare), atât spontan, cât și la supraîncărcări, mai ales după-amiaza.

**Munții Țarcu - Godeanu RISC MODERAT (2)**

**La peste 1800 m** zăpada este umezită la suprafață, iar în interior stratul este stabilizat în mare parte. În zona crestelor sunt cornișe vechi, iar pe văi și în zonele adăpostite depozite mai însemnate de zăpadă. În profunzimea stratului se întâlnesc cruste de gheață, iar spre bază stratul este în general compactat. Datorită temperaturilor ridicate și insolației, pe pantele suficient de înclinate se pot declanșa avalanșe de topire de dimensiuni mici și izolat medii prin dislocarea stratului de zăpadă cu rezistență redusă sau prin ruperea unor cornișe. Riscul declanșării avalanșelor va fi amplificat după-amiaza, dar și la supraîncărcări ale stratului.

**La altitudini mai mici de 1800 m** stratul de zăpadă de la suprafață va continua să se umezească și topească. În special între 1600-1800 m și pe versanții nordici se pot declanșa avalanșe de topire de dimensiuni mici, riscul declanșării fiind amplificat la supraîncărcări și după-amiaza, când temperaturile pozitive înregistrează valorile maxime.

**Munții Rodnei RISC ÎNSEMNAT (3)**

**La peste 1800 m** zăpada este umezită la suprafață. Stratul este încă instabil în partea superioară pe o grosime de până la 40 cm, sub care se află straturi compacte, cu rezistență mai ridicată, iar spre baza stratului zăpada veche este bine compactată și întărită. Pe văi și în zonele adăpostite sunt depozite însemnate de zăpadă, ce pot depăși 2-3 m. În zona crestelor se mai întânesc cornișele mari mai vechi. Pe pantele suficient de înclinate și pe văile unde sunt depozite însemnate de zăpadă, pe fondul temperaturilor ridicate și al insolației se pot declanșa inclusiv spontan avalanșe de topire de dimensiuni cel puțin medii prin alunecarea stratului instabil din partea superioară peste straturile mai dure din interior sau prin ruperea cornișelor, riscul fiind amplificat la supraîncărcări, dar și după-amiaza la înregistrarea temperaturilor maxime.

**La altitudini sub 1800 m** stratul de zăpadă mai are dimensiuni însemnate; în special pe pantele adăpostite va continua să se umezească datorită temperaturilor ridicate și insolației. Astfel vor fi condiții pentru a se produce avalanșe, inclusiv spontan prin alunecarea stratului superior, mediu stabilizat, peste cel mai vechi și întărit. Riscul declanșării de avalanșe sau curgeri de topire va fi amplificat la supraîncărcări, dar și după-amiaza în timpul înregistrării temperaturilor maxime.

**Munții Călimani – Bistriței - Ceahlău RISC MODERAT (2)**

**La peste 1800 metri** zăpada este ușor stabilizată și umezită la suprafață, unde noaptea se vor forma cruste subțiri de gheață. Pe văi și în locurile adăpostite se mențin depozitele însemnate de zăpadă mai vechi, iar în apropierea crestelor se mai întâlnesc cornișe. Datorită temperaturilor ridicate și insolației, pe pantele suficient de înclinate se pot declanșa inclusiv spontan avalanșe de topire de dimensiuni mici și izolat medii prin alunecarea stratului umezit din partea superioară, riscul fiind amplificat la supraîncărcări după orele amiezii. În cazuri izolate pot fi antrenate astfel și straturile din profunzime.

**La altitudini mai mici de 1800 de metri**, zăpada va continua să se umezească și topească datorită temperaturilor pozitive ridicate și insolației. La peste 1500 m, pe văile unde sunt mai sunt acumulări importante de zăpadă și pe pantele suficient de înclinate, vor fi condiții pentru declanșarea unor avalanșe de topire de dimensiuni mici și izolat medii, inclusiv sponan după orele amiezii, riscul fiind amplificat la suprasarcini.

**Munții Vlădeasa – Muntele Mare RISC MODERAT (2)**

Pe fondul vremii calde și al insolației zăpada se va umezi și va continua topirea. Îndeosebi pe văile înclinate, unde mai sunt depozite vechi, atât de la altitudini mai mari, cât și mai joase, stratul superior puternic umezit poate aluneca peste cel întărit de la bază, mai ales la supraîncărcări, dar izolat și spontan după orele amiezii, ducând astfel la curgeri de topire sau avalanșe de dimensiuni mici sau medii, în cazuri punctuale se poate angrena și întreg stratul de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC MODERAT (2)** | **RISC MODERAT (2)** |
| **MUNȚII BUCEGI** | **RISC MODERAT (2)** | **RISC REDUS (1)** |
| **MUNȚII PARÂNG - ȘUREANU** | **RISC MODERAT (2)** | **RISC REDUS (1)** |
| **MUNȚII ȚARCU - GODEANU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI – BISTRIȚEI - CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș și I.G.S.U.** informează telefonic că în data de 22.03.2023, la ora 17:44, s-a produs un incendiu pe amplasamentul unei foste fabrici de pantofi din municipiul Lugoj, jud. Timiș, care și-a încetat activitatea în 2020. Au ars cu degajări mari de fum mase plastice și deșeuri de cauciuc de pe o suprafaţă de 350 mp împreună cu acoperișul unei hale dezafectate. La staţia TM-7 din municipiul Lugoj nu s-au înregistrat depașiri ale valorilor limită pentru poluanţii monitorizaţi. Incendiul a fost stins de echipajele I.S.U. Timiș.

1. **În domeniul solului şi vegetaţiei**

**Garda Forestieră Ploiești** informează că în data de 21.03.2023, la ora 13:30, s-a produs un incendiu în zona localității Lipănești, pe raza Ocolului Silvic Slănic, jud. Prahova. Acesta a afectat o suprafaţă de 1 ha de litieră și a fost stins în aceeași zi, la ora 14:10, de către poliţiști și cetăţeni.

**A.R.B.D.D. Tulcea** revine cu informații despre incendiul de vegetație izbucnit în data de 21.03.2023, în jurul orei 15:00, în zona de nord a Lacului Puiuleț, pe raza Districtului Ecologic Caraorman, precizând că acesta s-a stins de la sine în aceeași zi, în jurul orei 20:00. Nu a fost estimată încă suprafața afectată.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE